Diari Oficial de la Generalitat Valenciana


Sumari del DOGV 9955, del 11-10-2024 (2024/10409)

RESOLUCIÓ de 7 d’octubre de 2024, de la Direcció General d’Innovació i Inclusió Educativa, per la qual es regula la participació en el projecte d’innovació «Guardabosc 2024-2025» en les etapes d’Educació Primària, Educació Secundària Obligatòria i Formació Professional Bàsica en centres sostinguts amb fons públics de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9955

Data del DOGV
:   11-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10725

CVE
:   GPRZ-H-1847-30792

Data del document
:   07-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

La Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, indica, en l’article 2, que una de les finalitats del sistema educatiu espanyol és l’educació per a la transició ecològica amb criteris de justícia social com a contribució a la sostenibilitat ambiental, social i econòmica.

En el preàmbul de la Llei orgànica 3/2020, de 29 de desembre, es reconeix la importància d’atendre el desenrotllament sostenible d’acord amb el que s’establix en l’Agenda 2030. Així, l’educació per al desenrotllament sostenible i la ciutadania mundial ha d’incardinar-se en els plans i programes educatius de la totalitat de l’ensenyament obligatori, incorporant els coneixements, capacitats, valors i actituds que necessiten totes les persones per a viure una vida fructífera, adoptar decisions fonamentades i assumir un paper actiu, tant en l’àmbit local com mundial, a l’hora d’afrontar i resoldre els problemes comuns a tots els ciutadans del món. L’educació per al desenrotllament sostenible i per a la ciutadania mundial inclou l’educació per a la pau i els drets humans, la comprensió internacional i l’educació intercultural, així com l’educació per a la transició ecològica, sense descurar l’acció local, imprescindibles per a abordar l’emergència climàtica, de manera que l’alumnat conega quines conseqüències tenen les nostres accions diàries.

El Decret 106/2022, de 5 d’agost, del Consell, d’ordenació i currículum de l’etapa d’Educació Primària, d’acord amb el que establix l’article 6 del Reial decret 157/2022, indica que la importància de l’entorn físic s’abordarà des dels principis de sostenibilitat i protecció del medi ambient a través d’accions d’aula, iniciatives de centre, projectes comunitaris o qualsevol altra acció que contribuïsca a cura de l’entorn i a la transició ecològica.

Així mateix, l’article 7 del Decret 106/2022 assenyala que l’Educació Primària contribuirà a desenrotllar hàbits de consum responsable en el context de l’educació per a la sostenibilitat i la protecció del medi ambient, en el camí cap a la transició ecològica.

El Decret 107/2022, de 5 d’agost, del Consell, d’ordenació i currículum de l’etapa d’Educació Secundària, modificat pel Decret 66/2024, de 21 de juny, del Consell establix en l’article 6 que des de totes les matèries o àmbits s’ha de promoure la ciutadania democràtica i la consciència global, amb voluntat d’educar persones crítiques i compromeses en la millora del seu entorn i en la consecució d’un futur sostenible per a totes i tots, d’acord amb els Objectius de Desenrotllament Sostenible.

Així mateix, l’article 7 del Decret 107/2022, modificat pel Decret 66/2024, de 21 de juny, del Consell assenyala que l’Educació Secundària contribuirà a valorar críticament els hàbits socials relacionats amb la salut, el consum, la cura, l’empatia i el respecte cap als sers vius, especialment els animals, i el medi ambient, i contribuir a la conservació i millora, així com a prendre consciència de les problemàtiques que té plantejades la humanitat i que es concreten en els Objectius de Desenrotllament Sostenible.

El Reial decret 127/2014, de 28 de febrer, pel qual es regulen aspectes específics de la Formació Professional Bàsica dels ensenyaments de formació professional del sistema educatiu, indica en l’article 11.2 que, s’inclouran aspectes relatius a les competències i coneixements relacionats amb el respecte al medi ambient.

La preservació del medi ambient i concretament la prevenció d’incendis, com a principal causa de la deterioració dels espais naturals requerix l’acció coordinada de les administracions, la població i tota la societat. La implicació social en la conservació de qualsevol entorn natural és essencial, i especialment en la gestió sostenible de la naturalesa per a evitar nous incendis forestals. El foc és el fenomen més important de degradació dels boscos, amb greus conseqüències sobre els recursos i servicis que ens presten, i cobra especial rellevància la conscienciació i la prevenció quan les causes naturals són les responsables únicament del 25 % dels incendis, i en la majoria dels casos el foc és ocasionat per l’acció humana.

L’escola és un dels grans agents socials que ha de dur a terme este procés. Per això ha d’estar oberta al seu entorn, dotar el conjunt de l’alumnat de coneixements i capacitats per a comprendre i intervindre en la comunitat on s’inserix, i promoure actituds i valors de compromís amb la millora mediambiental i social del seu entorn.

D’acord amb això, la Direcció General d’Innovació i Inclusió Educativa promou, en col·laboració amb la Direcció General de Prevenció d’Incendis Forestals de la Generalitat Valenciana, el projecte «Guardabosc» com a oportunitat per a impulsar este tipus d’actuacions en els centres educatius i potenciar el respecte pel medi ambient.

Per tant, en virtut de les competències assignades pel Decret 136/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Educació, Universitats i Ocupació, i l’Orde 9/2024, de 25 d’abril, de la Conselleria d’Educació, Universitats i Ocupació, per la qual es desplega el Decret 136/2023, de 10 d’agost, del Consell, d’aprovació del Reglament orgànic i funcional de la Conselleria d’Educació, Universitats i Ocupació,

RESOLC

*Primer. Objecte*

Convocar en règim de concurrència competitiva els centres sostinguts amb fons públics de la Generalitat Valenciana i seleccionar cinquanta-cinc centres per a participar en el projecte «Guardabosc».

*Segon. Destinataris*

El projecte d’innovació va dirigit als nivells de 5t i 6t d’Educació Primària, als nivells d’ESO d’Educació Secundària, i a la Formació Professional Bàsica, de centres sostinguts amb fons públics de la Generalitat Valenciana.

*Tercer. Finalitats*

a) Impulsar programes mediambientals que desenrotllen de manera creativa la innovació pedagògica a través del contacte amb la naturalesa.

b) Facilitar ferramentes educatives que permeten conéixer l’entorn natural, la realitat forestal i tota la riquesa i diversitat que oferixen els espais naturals de la zona on s’emplaça el centre o altres espais pròxims.

c) Fomentar la consciència i el coneixement sobre la prevenció d’incendis entre els estudiants, proporcionant recursos i estratègies pràctiques per a identificar riscos, actuar de manera segura i promoure comportaments responsables que contribuïsquen a la protecció del medi ambient.

d) Descobrir els recursos i servicis que aporten els boscos i, en general, la naturalesa per al desenrotllament de la vida del nostre planeta.

e) Fomentar la companyonia i l’empatia a partir d’entorns de treball col·laboratius.

f) Afavorir el desenrotllament d’una actitud proactiva i responsable de respecte i cura de la naturalesa.

g) Propiciar la continuïtat en el temps de les accions derivades de la participació en el projecte «Guardabosc».

h) Provocar un impacte a l’entorn del centre educatiu, a partir de la difusió del projecte i de la implantació en la cultura de centre de campanyes i iniciatives per a la preservació del medi natural, tot això amb la participació de la comunitat educativa i la col·laboració d’altres agents socioculturals.

*Quart. Característiques i desenrotllament del projecte «Guardabosc»*

a) Els centres educatius seleccionats en la present convocatòria desenrotllaran el projecte «Guardabosc» durant el curs escolar 2024-2025.

b) El nombre de participants serà d’un mínim de tres i un màxim de cinc, inclosa la persona coordinadora que exercirà el lideratge, la planificació i l’organització del projecte.

c) S’establirà un pla de treball distribuït en tres fases:

Fase 1. Inici

– Incorporació del projecte en les programacions didàctiques: el professorat incorporarà en les programacions didàctiques el treball planificat, els recursos emprats i els aspectes més rellevants del projecte per al curs 2024-2025.

– Formació del professorat: la persona coordinadora i el professorat participant haurà de realitzar la formació teoricopràctica en què rebrà indicacions sobre els recursos i materials didàctics disponibles.

Fase 2. Desenrotllament al llarg de tot el curs

– Implementació a l’aula: aplicació a l’aula dels continguts treballats en la formació i realització de les accions previstes en les programacions didàctiques, a partir dels recursos didàctics i de la formació del professorat.

– Coordinació i assessorament del personal especialitzat de la Direcció General de Prevenció d’Incendis.

– Eixida a l’entorn natural amb la finalitat de consolidar tots els conceptes treballats a l’aula. L’alumnat realitzarà com a mínim una jornada en espais naturals de la localitat o rodalia.

Fase 3. Difusió i avaluació

– Exposició i difusió de les principals accions desenrotllades: els centres educatius donaran mostra de les accions implementades i el resultat final del projecte en una jornada final presencial.

– Elaboració d’una memòria final, d’acord amb el que s’establix en l’apartat resolutiu dècim.

d) L’assessorament i acompanyament per part de personal especialitzat no implicarà cap gasto per al centre educatiu.

e) El projecte «Guardabosc» no preveu subvenció o ajuda econòmica per als centres seleccionats. Els centres seleccionats rebran els materials, guies didàctiques i formació inicial necessària per al desenrotllament del projecte.

*Quint. Compromisos*

La participació en el projecte «Guardabosc» requerix el compliment dels següents compromisos per part de la direcció o la persona que tinga la representació legal del centre educatiu:

a) Informar el claustre i el consell escolar del contingut d’esta convocatòria, la intenció de participar en el projecte «Guardabosc» i obtindre l’aprovació del consell escolar.

b) Aprovar en consell escolar la col·laboració amb el personal de la Direcció General de Prevenció d’Incendis per a l’assessorament i acompanyament durant el desenrotllament del projecte «Guardabosc», com queda reflectit en l’article 52 del Decret 253/2019 i en l’article 67 del Decret 252/2019.

c) Incloure la participació del centre en el projecte «Guardabosc» en la programació general anual (PGA) del curs 2024-2025.

d) Treballar de manera planificada i continuada el projecte «Guardabosc» al llarg del curs 2024-2025.

e) Garantir l’assistència de tots els participants a les jornades formatives del projecte «Guardabosc».

f) Proporcionar als participants el document de consentiment informat per a l’ús d’imatge i so, d’acord amb el model proporcionat en la pàgina web del projecte «Guardabosc».

g) Obtindre i custodiar els documents de consentiment informat per a l’ús de la imatge i el so de les persones participants que apareguen, si fora el cas, en els documents audiovisuals i gràfics que es puguen generar com a resultat de la participació en el projecte «Guardabosc».

*Sext. Termini i lloc de presentació*

1. Els centres educatius que sol·liciten participar en esta convocatòria disposaran de quinze dies naturals a partir de l’endemà de la publicació d’esta resolució en el *Diari Oficial de la Generalitat Valenciana.*

2. Les sol·licituds es presentaran a través d’un formulari d’inscripció que la Conselleria d’Educació enviarà al correu corporatiu de cada centre. Este podrà ser editat, si fora necessari, a través de l’enllaç facilitat, sempre que el termini d’inscripció estiga obert.

*Sèptim. Sol·licitud*

El formulari d’inscripció ha de ser omplit per la direcció del centre o per la persona que n’exercisca la representació legal. Ha d’incloure la informació següent:

– Dades i context del centre: localització, entorn

– Dades de la persona coordinadora i del professorat participant: s’incorporarà la llista de docents participants, que hauran d’estar en actiu i amb destinació definitiva, comissió de servicis o vacant en el centre. El nombre de participants serà d’un mínim de tres i un màxim de cinc, inclosa la persona coordinadora.

– Dades de participació: nivell i nombre d’alumnat participant en el projecte d’innovació.

– Raons i motivació per a participar en la convocatòria.

– Participació en experiències prèvies i en projectes vinculats amb el medi ambient i la sostenibilitat que es duguen a cap en el centre o que s’hagen desenrotllat en els tres cursos anteriors: PIIE, Projecte ACORD, PAF, Erasmus+, PEAFS, Segell de Vida Saludable, xarxes de sostenibilitat[,](https://ceice.gva.es/va/web/innovacion-educacion/)  o qualsevol altra iniciativa relacionada amb la temàtica d’esta convocatòria impulsada per entitats públiques o privades.

*Octau. Criteris de selecció i procediment de distribució*

a) La valoració de les sol·licituds admeses a tràmit s’efectuarà d’acord amb els criteris següents:

1. No haver participat en convocatòries anteriors del projecte «Guardabosc» (5 punts).

2. Justificació: raons i motivació per a participar en la convocatòria (fins a 10 punts).

3. Participació en experiències prèvies i en projectes vinculats amb el medi ambient i la sostenibilitat (fins a 10 punts).

b) Se seleccionaran cinquanta-cinc centres docents per a participar en el projecte «Guardabosc» d’acord amb les puntuacions obtingudes i atenent criteris de territorialitat.

La següent taula detalla la distribució de centres educatius que se seleccionaran proporcionalment per províncies atés el criteri de territorialitat, segons dades estadístiques de la Conselleria.

|  |  |  |  |
| --- | --- | --- | --- |
| Distribució de centres | | | |
|  | *Província d’Alacant* | *Província de València* | *Província de Castelló* |
| Curs 24-25 | 19 | 28 | 8 |

  

c) Tindran prioritat els centres educatius que no hagen participat en les convocatòries anteriors dels cursos 2022-2023 i 2023-2024 del projecte «Guardabosc».

d) En cas que hi haja vacants o desistiments posteriors a la resolució provisional, per a garantir el principi de territorialitat se seguiran els criteris següents:

– Quan hi haja una vacant o un desistiment dins d’una província concreta, s’assignarà a un centre candidat de la mateixa província, seguint l’orde de baremació.

– Quan hi haja una vacant o un desistiment dins d’una província concreta, i esta província no tinga centres candidats, s’assignarà a un centre de qualsevol de les altres dos províncies, per orde de baremació.

*Nové. Òrgan instructor*

L’òrgan instructor del procediment que regula esta convocatòria és la subdirecció general competent en matèria d’innovació educativa de la Direcció General d’Innovació i Inclusió Educativa.

*Dècim. Termini de resolució*

La Conselleria d’Educació, Cultura, Universitats i Ocupació examinarà tota la documentació presentada i, mitjançant una resolució de la Direcció General d’Innovació i Inclusió Educativa publicarà una llista provisional que arreplegue els centres seleccionats per a participar en el projecte «Guardabosc» i, si fora el cas, els centres no seleccionats.

Publicada la resolució provisional, s’establix un període d’al·legacions de tres dies hàbils a partir de la data de publicació en la web d’Innovació:

<https://ceice.gva.es/va/web/innovacion-educacion/projecte-guardabosc>.

Les al·legacions s’han de presentar a la direcció general competent en matèria d’innovació, a través del correu electrònic [twxbwpskfg@iac.rf](mailto:rdskunhmxv@ffu.jo)

Una vegada transcorregut el termini, comprovats els escrits de desistiment, estudiades i, si escau, ateses les al·legacions presentades, l’òrgan instructor del procediment elevarà la proposta definitiva a la direcció general competent en matèria d’innovació educativa, que resoldrà la convocatòria i publicarà la resolució definitiva de centres seleccionats i no seleccionats per a participar en el projecte «Guardabosc».

L’autorització del projecte d’innovació es podrà revocar pels motius següents:

– Renúncia del centre a la participació en el projecte d’innovació.

– Proposta de la direcció general competent en matèria d’innovació, quan es comprove que no s’estan complint les condicions d’aplicació del projecte d’innovació que s’establixen en esta resolució.

*Onzé. Certificació de la participació en el projecte «Guardabosc»*

Una vegada comprovat des de la direcció general competent en matèria d’innovació que es complixen les condicions per a reconéixer la participació del professorat en el projecte «Guardabosc» durant el curs 2024-2025, l’òrgan competent en matèria de formació del professorat, d’acord amb l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, el reconeixement i el registre de les activitats formatives, i l’Orde 54/2014, d’1 de juliol, de la Conselleria d’Educació, Cultura i Esport, per la qual es regula l’acreditació i la valoració de les activitats de formació permanent i altres activitats per a la millora de la qualitat de l’ensenyament que efectue el funcionariat docent que impartix ensenyaments no universitaris de la Comunitat Valenciana, certificarà la seua participació en el projecte «Guardabosc» de la manera següent:

– Persona coordinadora: 40 hores

– Persona participant: 25 hores

*Dotzé. Difusió del projecte en la web del centre educatiu*

Cada centre educatiu difondrà en la pàgina web del centre la informació i el material audiovisual que es genere en cada fase del projecte, des de l’inici fins a la seua finalització, i que evidencie el desenrotllament i el resultat final del projecte al llarg del curs 2024-2025.

Les publicacions s’han de dur a terme respectant la normativa aplicable en relació amb la protecció de dades, d’acord amb l’apartat resolutiu quinzé.

En el cas dels centres públics de la GVA, la web del centre haurà de tindre l’estructura següent per a la publicació dels programes seleccionats en esta convocatòria: <https://portal-edu.gva.es/nom-del-centre/projectes/Projecte>  «Guardabosc»/2024/.

*Tretzé . Justificació i avaluació de la participació en el projecte «Guardabosc»*

Els centres participants, per mitjà de la persona representant legal, enviaran la informació i la documentació relativa al desenrotllament i finalització del projecte d’innovació  «Guardabosc» abans de l’11 de juliolde 2025. No s’admetrà aportació o modificació de la documentació que a continuació s’indica, més enllà de la data esmentada:

a) Memòria final justificativa que ha de contindre:

– Objectius aconseguits, aspectes positius i propostes de millora.

– Valoració de la convocatòria del projecte «Guardabosc» i de la seua implementació en el centre.

– Enllaç a l’apartat destinat a projectes de la pàgina web del centre en què s’arrepleguen les evidències visuals i gràfiques de la participació.

b) Relació de professorat que haja desenrotllat les actuacions indicades en l’apartat resolutiu quart d’esta resolució.

c) Declaració responsable, per part de la direcció del centre, d’haver obtingut i tindre la custòdia dels drets d’imatge i so de totes les persones que apareixen en els materials audiovisuals que formen part del projecte d’acord amb el model proporcionat en l’espai web del projecte «Guardabosc».

La direcció general competent en matèria d’innovació donarà indicacions als centres seleccionats sobre el procediment d’enviament de la documentació.

*Catorzé. Assessorament del projecte*

L’assessorament del projecte «Guardabosc» es farà a través del Servici d’Innovació Educativa de la Direcció General d’Innovació i Inclusió Educativa, mitjançant la següent adreça de correu electrònic: [ydegcusckm@gkt.xg](mailto:lypzyaxsfh@wzj.yy)

*Quinzé. Protecció de dades*

La justificació de participació en el projecte «Guardabosc» comporta el tractament de dades de caràcter personal, per la qual cosa s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals. En compliment del que disposa l’article 13 de l’RGPD, la informació de protecció de dades és la següent:

a) Responsable del tractament:

– La Conselleria d’Educació, Cultura, Universitats i Ocupació és responsable del tractament que faça de les fotografies i gravacions que contenen les memòries remeses pels centres, així com de realització de les fotografies i gravacions pels centres i de la seua possible publicació en la web de la Conselleria i dels centres públics dependents d’esta.

Dades de contacte: Avinguda de Campanar, 32 CP: 46369, València. Correu electrònic: <divcblzmvmcuenzdyewwfktr@fun.gs>

– Els centres privats concertats seran responsables de la realització de les fotografies i gravacions i de la difusió que efectuen en les seues respectives pàgines web.

b) Delegació de Protecció de Dades de la Generalitat. Passeig de l’Albereda, 16. 46452, València Correu electrònic: [hzb@bwz.eu](mailto:fgu@aeg.im)

c) Finalitat del tractament: comprovar la realització dels projectes per part dels centres i donar visibilitat a les activitats dutes a terme.

d) Les bases de legitimació aplicables al tractament de dades són les previstes en l’apartat a de l’article 6 de l’RGPD (consentiment de l’interessat), en relació amb l’apartat e per al cas de centres públics (compliment d’una missió efectuada en interés públic o en l’exercici de poders públics conferits al responsable del tractament) o f en el supòsit de centres privats concertats (satisfacció d’interessos legítims perseguits pel responsable del tractament).

e) Persones destinatàries de les dades: les memòries dels centres amb gravacions i imatges seran remeses a la direcció general competent en matèria d’innovació educativa de la Conselleria i, a més, es podrà donar visibilitat de les activitats mitjançant la seua publicació en les pàgines web de la Conselleria i dels centres educatius participants.

S’adoptaran les mesures necessàries, en atenció a l’interés superior del menor i en aplicació dels principis de proporcionalitat i minimització, per a evitar que en les gravacions i fotografies es puga reconéixer l’alumnat, utilitzant la tècnica de pixelat d’imatges o capturant imatges i vídeos llunyans o parcials, entre altres alternatives que, en última instància, no permeten la identificació de l’alumnat.

A més, per als casos en què no es done el consentiment previ, l’alumnat no podrà ser discriminat per este motiu i el centre haurà d’adoptar les mesures oportunes i necessàries. Per exemple, la captura de fotografies o gravació es pot fer en xicotets grups d’alumnes mentres fan les activitats escolars, de manera que no siga evident l’exclusió d’algun/a xiquet/a en particular. Si es considerara imprescindible fer alguna foto de grup, caldria incorporar el/la xiquet/a a la foto i després editar-la de manera que no resultara recognoscible o que es poguera suprimir si està localitzat/ada en un dels cantons de la fotografia.

f) Les dades no seran objecte de transferències internacionals.

g) Termini de conservació de dades: les imatges i vídeos es mantindran publicades en les pàgines al llarg del curs escolar, i en tot cas hauran de ser eliminats una vegada comence el curs escolar següent. Així mateix, els centres educatius custodiaran de manera segura els formularis de consentiment entregats per l’alumnat i familiars durant un termini prudencial, per a atendre el possible exercici de drets i reclamacions.

h) Les persones interessades en este tractament tenen dret a sol·licitar del responsable del tractament l’accés, la rectificació i la supressió de les seues dades de caràcter personal, així com la limitació o oposició tant al tractament d’estes dades i a no ser objecte de decisions individuals automatitzades. En el cas de la Conselleria i els seus centres docents dependents, l’exercici de drets es formularà en la forma que figura en la pàgina següent:

<https://www.gva.es/va/inicio/procedimientos?id_proc=19817>  i en el supòsit dels centres privats concertats, a través dels mitjans que estos habiliten. Així mateix, les persones interessades podran revocar en qualsevol moment el consentiment atorgat a través d’este document, si bé la difusió de les imatges i dels vídeos que s’haja fet basant-se en este resultarà perfectament vàlida.

i) A més de qualsevol altre recurs administratiu o acció judicial, si la persona interessada considera no atesos els seus drets o que s’ha vulnerat el tractament de les seues dades personals, pot reclamar davant de la Delegació de Protecció de Dades de la Generalitat, de conformitat amb el que s’indica en la pàgina següent: <http://www.gva.es/proc22094>  o davant el delegat de protecció de dades del centre educatiu privat concertat, en cas que compte amb esta figura. També pot formular reclamació davant de l’Agència Espanyola de Protecció de Dades, a través de la seu electrònica accessible en <https://www.aepd.es>

*Setzé. Cessió de drets**de protecció intel·lectual*

La persona representant legal del centre haurà de cedir els drets de reproducció, distribució, comunicació, difusió dels materials didàctics derivats de la participació en el projecte «Guardabosc».

La difusió dels materials que faça la Conselleria d’Educació, Cultura, Universitats i Ocupació sempre es farà seguint les condicions d’ús d’una llicència Creative Commons BY-SA 4.0 (Reconeixement-CompartirIgual Internacional).

En cas de publicació del material audiovisual o dels recursos educatius generats, s’ha de fer en les mateixes condicions de CC-BY-SA 4.0. En una part visible de la pàgina s’haurà d’incloure el distintiu gràfic de la llicència i l’enllaç a la descripció d’esta: <https://creativecommons.org/licenses/by-sa/4.0/deed.es>

Tot seguit es publicarà el text següent:

«Este material ha sigut elaborat per la participació en el projecte «Guardabosc» impulsat per la conselleria competent en matèria d’educació de la Generalitat. Tot el contingut que s’ha publicat en esta pàgina es fa amb una llicència Creative Commons Reconeixement-CompartirIgual 4.0 Internacional»

En cas de publicació dels recursos educatius generats i d’obres intel·lectuals derivades, s’ha de fer amb la mateixa llicència, indicar si s’ha fet alguna modificació i enllaçar esta pàgina com a referència del material didàctic original i de la seua autoria.

*Desseté. Efectes i recursos*

Esta resolució produirà efectes des de l’endemà de la publicació en el *Diari Oficial de la Generalitat Valenciana.*

Contra esta resolució, que no posa fi a la via administrativa, es podrà interposar un recurs d’alçada davant la Secretaria Autonòmica d’Educació en el termini d’un mes a comptar de l’endemà de ser publicada, de conformitat amb el que disposen els articles 112, 114, 115, 121 i 122 de la Llei 39/2015, d’1 d’octubre, del procediment administratiu comú de les administracions públiques.

  

València, 7 d'octubre de 2024

María del Rosario Escrig Llinares

Directora general d’Innovació i Inclusió Educativa